༄༅། །ལྕམ་དྲལ་དང་ལྷ་བརྒྱད་སོགས་ཀྱི་རུ་མཚོན་འཛུགས་ཆོག་གི་རྣམ་བཞག་དང་དབྱངས་རོལ་ཆོག་ཁྲིགས་ཀྱི་ཐོ་དགེ། རུ་མཚོན་འཛུགས་ཆོག་ལ་རྒྱས་འབྲིང་བསྡུས་གསུམ་ལས། ཚར་ཆེན་གྱི་གསུང་འདི་འབྲིང་པོའི་རྒྱས་པ་ཡིན་ཞིང་། འདིར་འབྲིང་པོ་ཁོ་ན་བྱ་ཚུལ་ནི། བཤམ་ཚར་ཆེན་གྱི་གསུང་འདི་སོར་བཞག བདག་བསྐྱེད་བླ་མེད་ཡིན་ཕྱིན་མཆོག་སྒྲུབ་ཡི་དམ་གང་རུང་གི་བྱས་པས་ཆོག་ཀྱང་། འདིར་ཀྱཻ་རྡོར་བྱ་བའི་དབང་དུ་བཏང་ནས་གནས་ཡོ་བྱིན་རླབས་ནས་ལམ་དུས་ཀྱི་དཀྱིལ་འཁོར་བསྡུ་བའི་བར་བྱ། བུམ་བསྐྱེད་ནི་ཁོ་བོས་སྦྱར་བའི་དམ་ཚིག་བསྐང་གསོའི་གོང་བཞིན། སྦྱང་ཁྲུས་ནི། ཨོཾ་སརྦ་བིགྷྣཱན་ཞེས་པ་ནས། བཟང་ཁྲུས་རྫོགས་པའི་བར་རྒྱུན་གྱི་གཞི་བདག་ཁྲུས་གསོལ་བཞིན་ལ་བདེན་བདར་ནས་དོན་གཉིས་ལྷུན་གྲུབ་ལྟར་ལ། བདེན་པ་ཆེན་པོའི་བྱིན་གྱི་བརླབས་ཀྱིས་དཔལ་རྡོ་རྗེ་ནག་པོ་ཆེན་པོ་ལྕམ་དྲལ་གྱི་ཞེས་སམ། དཔལ་རྡོ་རྗེ་ནག་པོ་ཆེན་པོ་ལྕམ་དྲལ་བྲན་གཡོག་བཀའ་སྡོད་འཁོར་དང་བཅས་པའི་ཞེས་ལྕམ་དྲལ་དང་ལྷ་བརྒྱད་ཀྱི་ཁྱད་སྦྱར། གང་ལྟར་ནའང་ཕྱི་རྟེན་རུ་མཚོན་གྱི་རྒྱལ་མཚན་འཛུགས་པ་ལ་ཞེས་པ་ཙམ་མ་གཏོགས་གཞན་འདྲ། གཏོར་མ་བྱིན་རླབས་ནི་གཞུང་བཞིན་རུ་མཚོན་བསྐྱེད་ཆོག་ལ། སྭ་བྷཱ་ཝས་སྦྱངས་པའི་རྗེས་སུ། སྟོང་པའི་ངང་ལས་མདུན་དུ་དུར་ཁྲོད་ཆེན་པོ་བརྒྱད་ཀྱིས་བསྐོར་བའི་ཞེས་སོགས་གཏོར་བསྔོ་བཞིན་ལ། ལྕམ་དྲལ་ཡིན་ན་མ་མོ་མཁའ་འགྲོ་ཤ་ཟ་འབུམ་སྡེའི་དབུས་ན་ཧཱུྃ་དང་བྷྱོའི་སྒྲ་སྒྲོགས་པ། དེ་རྣམས་ཀྱི་མདུན་དུ་སོགས་བྲན་བདུད་བསྐྱེད་ཕོ་ཉར་འགྱེད་པའི་དཔྲལ་བར་ཨོཾ་སོགས། ཉི་མ་ལ་གནས་པའི་ཧཱུྃ་བྷྱོཿཡ་རྣམས་ལས་འོད་ཟེར་འཕྲོས་པས་འོག་མིན་རྣམ་པར་ནས། ལྷ་མོ་དང་ནི་རྗེས་སུ་ལྷོ་ཕྱོགས་རི་རབ་ཀྱི་ཁོང་གསེང་ནས། བྲན་བདུད་གཤིན་རྗེ་ནག་པོ་འཁོར་དང་བཅས་པ་ཨོཾ་བཛྲ་ས་མཱ་ཛཿ ཞེས་དང་། སྤྱན་འདྲེན་གྱི་ཚིག་ནི་གཏོར་བསྔོ་བཞིན་ལ་སྔགས། ཨོཾ་ཤྲཱི་མ་ཧཱ་ཀཱ་ལ་ཡ། མ་ཧཱ་ཀཱ་ལི་དེ་ཝི་ཡེ། ཡ་མ་རཱ་ཛ་ས་པ་རི་ཝཱ་ར། ཞེས་མཆོད་པ་དང་དམ་བཞག་སོགས་ཐམས་ཅད་ལ་རིགས་འགྲེ། འབུལ་སྔགས་ལྕམ་དྲལ་ལ་རྒྱུན་བཞིན་དང་། དེ་རྗེས་བྲན་བདུད་ནང་མཆོད་ཀྱང་ལྕམ་དྲལ་གྱི་མཐར་བྲན་བདུད་ཀྱི་སྔགས་ལ་འབྲུ་གསུམ་སྦྱར་བས་ཕུལ། འདོད་གསོལ་ལ་རྡོ་རྗེ་ནག་པོ་ཆེན་པོ་ལྕམ་དྲལ་བྲན་བདུད་གཤིན་རྗེ་ནག་པོ་འཁོར་དང་བཅས་པ་ཁྱེད་རྣམས་ཞེས་སྦྱར། འདི་གོང་གི་དམ་བཞག་ལའང་རིགས་འགྲེ། ལྷ་བརྒྱད་ཡིན་ན་བསྐྱེད་ཆོག་སོགས་གཞན་ཐམས་ཅད་གཏོར་བསྔོ་སོར་བཞག་ལ། བསམ་གྱིས་མི་ཁྱབ་པས་བསྐོར་བ་ཞེས་པའི་རྗེས་སུ་བྲན་བདུད་བསྐྱེད། སྤྱན་འདྲེན་གྱི་ཚིག་ལ་རང་བཞིན་གྱི་གནས་ནས་ལས་མཁན་ཕོ་ཉ་རྣམས་དང་། ཁྱད་པར་ལྷོ་ཕྱོགས་རི་རབ་ཀྱི་ཁོང་གསེང་ནས་སོགས་ཡང་མཚུངས། གཞན་ཚིག་བསྒྱུར་མི་དགོས་ལས་མགོན་ལྔ་ལ་གཏོར་མ་ཕུལ་བའི་རྗེས་སུ་བྲན་བདུད་ལ་ཕུལ། རཀྑ་སིའི་རྗེས་སུ་ཡ་མ་རཱ་ཛ་ས་པ་རི་ཝཱ་རཱ་དང་འབྲུ་གསུམ་གྱིས་ནང་མཆོད་འབུལ་བ་ཙམ་དམིགས་བསལ། ཁྱད་པར་གྱི་སྤྱན་འདྲེན་ལ། ལྕམ་དྲལ་ཡིན་ན། ཧཱུྃ་དཔལ་ལྡན་ནས། རེ་མ་ཏི་ཞེས་པའི་བར་དང་། དེ་རྗེས། སྤྲིན་ལྟར་འཐིབས་པས་འདིར་གཤེགས་ཤིག གློག་ལྟར་འཁྱུག་པས་སོགས་གཞུང་བཞིན་ལྷ་བརྒྱད་ཡིན་ན། གནོད་སྦྱིན་ཡབ་ཡུམ་སོགས་ནས། གནས་འདིར་གཤེགས་ཀྱི་རྗེས་སུ། སྤྲིན་ལྟར་འཐིབས་པ་སོགས། གང་ལྟར་ནའང་བཅོམ་དུང་དང་། ད་རིང་གི་བྱིན་འབེབས། ད་རིང་གིས་དབྱངས་འཁོར་གསུམ་བཅས་དང་། དཔོན་སློབ་མང་དུ་ཡོད་ན། སློབ་དཔོན་གྱིས་རྡོར་དྲིལ་གཡབ་དར་བྱེད་ཚུལ་ཁོ་བོས་སྦྱར་བའི་མགོན་མདོས་ཀྱི་ཕྱག་དེབ་བཞིན། ཧཱུྃ་ཡོད་པའི་འགོ་རྣམས་སུ་ཚིག་རོལ། ཚིག་རོལ་རྗེས་མ་རྫོགས་ནས་ཆེམས་རྡུང་། ལྕམ་དྲལ་ལྟར་ན་ཡི་གེ་བཅུ་གཅིག་པ། ཨེ་ཀ་ཛ་ཊི། ལྷ་མོ། བྲན་བདུད་རྣམས་ཀྱི་སྔགས་ཀྱི་མཐའ་དང་། ལྷ་བརྒྱད་ལྟར་ན་མགོན་པོའི་སྔགས་གསུམ། ཡུམ་ཆེན། ལྷ་མོ་ལས་མཁན་གྱི་བོད་པ་གཉིས། བྲན་བདུད་ཀྱི་སྔགས་མཐར། ཨེ་སོགས་གཞུང་བཞིན་བྱས་ལ། ལེན་ཅན་རོལ་བསྐོར་འབེབས་བཅས། མཆོད་སྔགས་དང་མཚན་སྔགས་སྦྱོར་ཚུལ་ནི་གོང་གི་རིགས་འགྲེ། འོག་གི་རང་ཡི་དམ་དུ་ཞེས་སོགས་ཡར་བླངས་ལ་ཁྲིལ་ལི་ལི་ཡོད་པར་གྱུར། ཞེས་བརྗོད་ན་ལེགས། ལྕམ་དྲལ་ལ་ཤཱ་ས་ན་ཁོ་ནས་གོ་ཆོད། ལྷ་བརྒྱད་ལ་སོ་སོའི་སྔགས་དང་བོད་རྦད་བསད་གསུམ་གྱི་ཁྱད་པར་ཡོད་པ་རྣམས་ལ་འདྲེས་པར་བཟླས་ནས། རང་གཅིག་པུ་ཡིན་ན་གཟུངས་ཐག་བསྡུ། མང་དུ་ཡོད་ཚེ་ཁ་ཤས་ཀྱིས་སྔགས་རྒྱུན་འཛིན་ན་ཤཱ་ས་ན་ཁོ་ན་བཟླ། གསོལ་ཁའི་དབྱངས་རོལ་རྣམས་ཁོ་བོས་སྦྱར་བའི་མདོས་དེབ་བཞིན། ལྕམ་དྲལ་ལྟར་ན་གསོལ་ཁ་བར་པ་ལ། གཞན་ཡང་ཡུམ་ཆེན་ཨུ་མ་དེ་ཝི། ཨེ་ཀ་ཛ་ཏི། ཀུན་ཏུ་བཟང་པོའི་རིག་མ། དཔལ་ལྡན་ལྷ་མོ་སོགས་གཞུང་བཞིན་ལ། སྣང་སྲིད་ལྷ་སྲིན་སྡེ་བརྒྱད་པའི་རྗེས་སུ་བྲན་བདུད་གཤིན་རྗེ་ནག་པོ་འཁོར་དང་བཅས་པ་ཐམས་ཅད་ཀྱི་ཞལ་དུ་སོགས། ཡུམ་ཆེན་དང་ལྷ་མོ་བྲན་བདུད་ཀྱི་གཏོར་སྔགས་རྣམས་ཀྱིས་ཕུལ། གསོལ་ཁ་གསུམ་པ་ལ་ཤཱ་ས་ནས་ཆོག ལྷ་བརྒྱད་ལྟར་ན་གཞུང་བཞིན། གསོལ་ཁ་རྫོགས་པའི་མཐར་རོལ་མོ་ཉིས་བརྡེག་ལེན་ཅན་དུ་བསྒྱུར། མངའ་གསོལ་ཤླཽ་ཀ་དང་པོར་སྲིན་ཐུང་གི་དབྱངས་རོལ། དེ་ནས་རྔ་འཕར་མ་སོགས་རྒྱུན་བཞིན་ལ། ཁམས་གསུམ་དགྲ་བོའི་སྲོག་དབུགས་ལ། ཞེས་པའི་བར་རྔ་ནང་རྡུང་། དེ་ནས་དབང་ཞིང་རྔམས་པ་ལ་ཚིག་རོལ་གྱི་མཐར་དགུ་བརྡུང་གཅིག གཟུངས་ཐག་དང་སྔགས་ཐུན་བསྡུས། རྔ་ཕྱིར་བརྡུང་འཕར་མ་དང་བཅས། ཧཱུྃ་དམ་ཅན་རྒྱ་མཚོ་ནས། བཀྲ་ཤིས་ཕུན་སུམ་ཚོགས་པ་ལ་ཚིག་རོལ་གྱི་མཐར་རྣམ་སྲས་བསྟོད་ཀྱི་མགོ་བཞིན། དགུ་བརྡུང་འཐེན་རྐང་ཅན་དུ་བསྒྱུར། བྲན་བདུད་ཀྱི་བསྐུལ་ཤླཽ་ཀ་གཅིག་ལ་གུར་དྲག་མཚམས་གཅོད་ཀྱི་དབྱངས་རོལ། དེ་ནས་རྔ་འཕར་མ་ཕྱིར་རྡུང་། རྫོགས་ནས་ཚིག་རོལ་དགུ་རྡུང་། ཆེམས་བརྡུང་དྲག་དུང་གསུམ་བརྡེག་ལེན་ཅན། མགོན་པོ་འཁོར་བཅས་ནས་ནུས་ལྡན་དུ་གྱུར་གྱི་བར་བརྗོད། བཅོམ་དུང་གསུམ་བརྡེག་ལེན་ཅན་བསངས་ལུགས་ཀྱི་བཅོམ་རོལ། འབུལ་ཚིག་ཤླཽ་ཀ་གཅིག་ལ་དུས་གསུམ་བདེ་གཤེགས་མའི་དབྱངས་རོལ། དེ་ཕྱིན་རྔ་འཕར་མ་ནང་རྡུང་། ལྕམ་དྲལ་ལྟར་ན་འདོད་ཁམས་མ་ཞེས་པའི་རྗེས་སུ་བྲན་བདུད་ནག་པོ་ལྕམ་དྲལ་དང་། །སྡེ་བརྒྱད་བཤན་པར་བཅས་པ་ཀུན། །ཞེས་པ་མན་འདྲ། ལྷ་བརྒྱད་ལྟར་ན། དྲེགས་པ་ཕོ་རྒྱུད་མོ་རྒྱུད་བཅས་ཀྱི་རྗེས་སུ། སྡེ་བརྒྱད་བཤན་པ་སོགས་ཡར་འཐེན་ལ་ཡོངས་རྫོགས་རྫོགས་ནས་ཚིག་རོལ་ཆེམས་རྡུང་། མཇུག་གུར་དྲག་མཆོད་རོལ་ལུགས། མཐུ་སྟོབས་ཀྱི་དབང་ཕྱུག་སོགས་རབ་གནས་ཀྱི་བརྟན་བཞུགས་དང་འདྲ་བ་ཚར་གསུམ་ལ་དྲག་རོལ་གསུམ་རྫོགས་ནས་གསུམ་བརྡེག་ལེན་ཅན། དེ་ནས་བཀྲ་ཤིས་འོས་མཚམས་ཀྱི་མཐར་རོལ་མོའི་སྒྲ་རྒྱ་ཆེར་བྱས་ལ། མཇུག་ཆོག་རྒྱུན་བཞིན། བརྟན་བཞུགས་ལས་གཤེགས་གསོལ་ནི་མ་དགོས་སོ། །ཡང་ལྷ་བརྒྱད་ཀྱི་སྟེང་ཞལ་བསྣོན་ན། བསྐྱེད་ཆོག་སྤྱན་འདྲེན་གཏོར་བསྔོ་སྦགས་སྒྲུབ་བཞིན་བྲན་བདུད་ཀྱི་དམིགས་བསལ་ནི་གོང་དང་འདྲ། སྤྱན་འདྲེན་ལ་དད་རིང་གི་དབྱངས་འཁོར་བཞི། དེའི་འོག་ཤླཽ་ཀ་གཉིས་ལ་སྭ་རིང་བུ་དབྱངས་རོལ་མོ་བཅས། གཞན་ཐུག་ཆོག་ནང་བཞིན་འབྱིན་འཇུག་མེད་པར་བཏང་བས་ནོར་འཁྲུལ་མེད་དོ། །ལྷ་མོ་རྐྱང་པའམ། ཞལ་དམག་ཟོར་མ། ལས་མགོན་སོགས་ལ་སོ་སོར་རུ་མཚོན་འཛུགས་ན་དེ་དག་གི་དབྱེ་བའང་རྣམ་དཔྱོད་ཅན་གྱིས་ཚར་ཆེན་གྱི་གསུང་འདི་ཁོ་ན་ལ་གཞི་བྱས། དམིགས་བསལ་རང་རང་གི་ཆོས་སྐོར་ནས་ཁ་བསྐངས་བས་ནོར་འཁྲུལ་མེད་ཅིང་ཕུན་སུམ་ཚོགས་པ་ཞིག་ཡོང་ངོ་། །ད་ལྟ་གདན་ས་འདི་ན་རུ་མཚོན་འཛུགས་ཆོག་བསམ་དོན་ལྷུན་གྲུབ་ཅེས་པ་ཞིག་འདུག་ཀྱང་། ས་སྐྱའི་གོང་མ་སོགས་ཆོས་སྐོར་འདི་རྒྱུས་ཡོད་ཅིག་གིས་བརྩམས་པ་མི་འདྲ་སྟེ། ཚར་ཆེན་རིན་པོ་ཆེའི་གསུང་ལ་འབྱིན་འཇུག་བྱས་པ་རྣམས་མ་འགྲིག་ཅིང་། དམག་ཟོར་མ་ལྟ་བུ་ལ་རུ་མཚོན་བཅའ་ཚུལ་མེད་པས། འབུལ་ཚུལ་འདི་ཇི་ལྟར་དྲངས། རུ་མཚོན་གྱི་ཡི་གེ་རྒྱས་འབྲིང་བསྡུས་གསུམ་གང་གིའང་ཁོངས་སུ་མི་འཇུག་སྟེ། མཇུག་ཆོག་རྒྱས་པ་ནི་ཚར་ཆེན་གྱི་ཡི་གེ་འདིའི་སྟེང་དུ་ཡང་གོང་མའི་གསུང་རབ་མང་པོ་ནས་བསྡུ་དགོས་དང་། འབྲིང་པོའི་རྒྱས་པ་ནི་ཚར་ཆེན་གྱི་ཡི་གེ་འདི་ནང་བཞིན་དང་། འབྲིང་པོ་དངོས་ནི་བཤད་མ་ཐག་པ་ལྟར་དང་། བསྡུས་པ་ནི་ཆོས་སྐྱོང་གང་ཡིན་དེའི་བསྐང་གསོའི་མཇུག་ཏུ་རུ་མཚོན་འབུལ་ཚིག་ཁོ་ན་བརྗོད་ཀྱང་དོན་ཚང་བས་དེས་ན་གོང་གི་ཡི་གེ་དེ་ཅིར་འགྱུར་ཤེས་ལྡན་རྣམས་ཀྱིས་གཟིགས་པ་ཞུ། ཞེས་པའང་ས་སྐྱ་པ་ཀུན་བློས་སྨྲས་པའི་ཡི་གེ་པ་ནི་བསོད་འོད་ཀྱིས་བགྱིས་པ་དགེ་ལེགས།། །།མངྒ་ལཾ།། །།

ཀུན་དགའ་བློ་གྲོས།
ལྕམ་དྲལ་དང་ལྷ་བརྒྱད་སོགས་ཀྱི་རུ་མཚོན་འཛུགས་ཆོག་གི་རྣམ་བཞག

:Rare Texts of the Sakya TraditionR